Tot sovint pensem que les nostres platges són com piscines artificials amb un aspecte idílic, quan en realitat són ecosistemes naturals vius on interactuen espècies animals i vegetals amb factors físics i químics, i que a més són indrets sotmesos a possibles alteracions de la qualitat de l'aigua.
quan hi trobem presència d'escumes estranyes o altres elements que poden tenir un origen antropogènic (d'aigües industrials, residuals o urbanes) però cal aclarir que la majoria de casos es deuen a fenòmens naturals.
Els banyistes acostumem a confondre i tractar amb cert rebuig aquestes situacions però hem de tenir compte que hi són i que formen part del cicle natural dels ecosistemes marins.
Les meduses són animals invertebrats molt comuns del medi marí i que, en fase adulta, viuen a la columna d'aigua o surant en el mar.
Aquests organismes poden estar presents a les nostres platges de manera aïllada o bé formant part de grans eixams, que poden arribar a la costa puntualment per l'acció dels vents i els corrents marins.
La seva presència a les platges pot ocasionar un cert senyal d'alarma com a conseqüència de les picades que poden ocasionar als banyistes.
Durant la temporada de bany i dins les tasques de vigilància i control de la qualitat de les platges, l'Agència Catalana de l'Aigua amb la col·laboració dels serveis de salvament i socorrisme dels ajuntaments litorals, fan el seguiment de la presència de meduses a les platges de Catalunya.
Es registren les observacions de meduses, quines espècies hi són presents i l'abundància d'exemplars.
Fenòmens naturals a les platges: les meduses (pdf).
Les proliferacions de fitoplàncton són creixements massius d'algues microscòpiques que viuen en suspensió a l'aigua.
Són un fenomen natural que pot ser freqüent en algunes platges en els mesos d'estiu i, en la gran majoria dels casos, no suposen cap risc per als banyistes.
Quan les proliferacions són molt intenses provoquen canvis molt visibles en la coloració i la transparència de l'aigua, fet que altera temporalment la seva qualitat visual.
L'ACA duu a terme, des de l'any 2000, un protocol de vigilància de fitoplàncton nociu i tòxic a la costa catalana amb la finalitat de detectar i controlar les proliferacions d'algunes espècies que poden ser nocives a fi d'evitar-ne els riscos per la població i l'ecosistema marí.
Durant la temporada de bany es fa un seguiment de la possible aparició de proliferacions de fitoplàncton al llarg de la costa catalana i en el cas de detectar-se alguna espècie tòxica es disposa d'un protocol d'actuació per informar i prevenir la població que inclou la publicació d'avisos de precaució a l'aplicació de platges PlatgesCat.
Fenòmens naturals a les platges: proliferacions de fitoplàncton (pdf).
La formació de taques o fileres d'escumes i/o mucílags són un fenomen natural vinculat, majoritàriament, a la presència i degradació de la matèria orgànica que conté l'aigua de mar, i a la producció vegetal.
Les fileres o taques d'escumes i mucílags que es poden observar a vegades a les platges són conseqüència d'aquests processos naturals i, en la majoria dels casos, no suposen un risc per a la salut dels banyistes.
Durant la temporada de bany, L'ACA fa un seguiment de la formació d'escumes i mucílags, quan aquestes apareixen en quantitats més significatives, i informa a la ciutadania a través de l'aplicació de l'estat de les platges, PlatgesCat.
Fenòmens naturals a les platges: escumes i mucílags (pdf).
En determinades zones de la costa catalana és bastant freqüent l'arribada de restes de vegetals marins a les platges (fanerògames marines i/o algues) que arriben arrossegades pels corrents, l'onatge i els temporals.
L'arribada de restes vegetals a línia de costa és un fenomen que forma part del cicle natural dels ecosistemes litorals i que no suposa cap risc per al bany.
Fenòmens naturals a les platges: restes de vegetals marins (pdf).
- Cartografia de les fanerògames marines.